**Lesja-saken** er en norsk drapssak fra 1987 der offeret var en 13 år gammel jente fra Lesja i Innlandet. Hun ble først bortført og senere voldtatt og drept av en 37-årig mann. Kriminalsaken ble en av de mest medieomtalte kriminalsakene i Norge på 1980-tallet.

Saken
-----

Drapsofferet var en jente, født 13. mars 1973 i Lesja i Innlandet. Hun forsvant da hun haiket mot Lesja sentrum tirsdag ettermiddag 10. februar 1987. Hun skulle møte kjæresten sin på en kafé ved 17-tiden, men dukket aldri opp. Vitner så henne haike langs daværende E69 (i dag: E136), og politiet ble raskt overbevist om at hun var utsatt for en kriminell handling. Kripos ble koblet inn, og det ble gjennomført store leteaksjoner lokalt, men uten resultater. Politiet rettet tidlig søkelyset mot en Ford personbil som var observert av flere i området.

4. mars 1987 sendte politiet ut et robotbilde av to menn, og utover i mars så etterforskningen ut til å stå i stampe. Lørdag 21. mars ble jenta funnet drept i en veiskråning langs Dyrkornstranda i Stordal kommune på Sunnmøre. Obduksjonen viste at hun først var voldtatt, deretter kvalt. Etterforskningen ble deretter utvidet til å omfatte dør-til-døraksjoner.

Etter tips kalte politiet inn en 37 år gammel mann til avhør 29. april. Etterforskningen hadde tiden i forveien vært konsentrert om ham, blant annet siden han kjørte en eldre Ford Granada. Under avhøret tilsto 37-åringen å ha drept jenta. Gjerningsmannen ble senere tiltalt for ugjerningen, og under rettssaken kom det frem at offeret hadde vært holdt fanget i 28 timer i bilen til gjerningsmannen, dels i bilens bagasjerom, blitt voldtatt to ganger og tilslutt kvalt.

Under rettssaken kom det frem at gjerningsmannen var domfelt tolv ganger for promillekjøring uten førerkort og flere ganger for vold mot uskyldige ofre. Han hadde også tidligere forsøkt å bortføre en kvinne. I 1967 truet han to politimenn med å drepe dem da han ble innbrakt etter at han hadde gått berserk med kniv. Psykolog Thore Langfeldt konkluderte i sin rapport at gjerningsmannen hadde store mentale forstyrrelser og avvek sterkt fra det normale, men at han ikke var sinnssyk.

17. oktober 1987 ble gjerningsmannen idømt lovens strengeste straff: 21 års fengsel og 10 års sikring for overlagt drap, voldtekt, frihetsberøvelse og tvang overfor en mindreårig. 22. januar 1988 stadfestet Høyesterett dommen mot mannen.

17. mars 1988 ble drapsmannen funnet død på sin celle i Gjøvik kretsfengsel etter å ha tatt sitt eget liv.

Referanser
----------

1. ↑  Hilde Kristine Misje og Einar Otto Stangvik (30. juni 2017). «Inger Marie (13) ble drept»Betalt abonnement kreves. *www.vg.no*. Besøkt 30. juni 2019.
2. ↑  Ulf André Andersen (22. mai 2000). «Disse barnedrapene har rystet Norge:». *Dagbladet.no* **(norsk)**. Besøkt 30. juni 2019.
3. ↑  «Mor og to små barn fant liket». *NTB*. 23. mars 1987.
4. ↑  «Dør-til-dør-aksjon i Ingrid-Marie-etterforskningen». *NTB*. 29. mars 1987.
5. ↑  «37-åring fra Ålesund tilsto Lesja-drapet». *NTB*. 29. april 1987.
6. ↑  Øy, Nils E. (15. oktober 1987). «Ingrid Marie ba tynt for seg». *Gudbrandsdølen 1987* **(norsk)**. s. 9. Besøkt 30. juni 2019.
7. 1 2  Hunstad, Kaare (2. mai 1987). «Tilståelsen. Drapsmannens synderegister». *Dagbladet 1987* **(norsk)**. s. 11. Besøkt 30. juni 2019.
8. ↑  Hunstad, Kåre (2. mai 1987). «Truet med å drepe to politimenn i -67». *Dagbladet 1987* **(norsk)**. s. 12. Besøkt 30. juni 2019.
9. ↑  «Rapporten fra psykologen: Store mentale forstyrrelser - men ikke sinnssyk». *Gudbrandsdølen 1987* **(norsk)**. 15. oktober 1987. s. 8. Besøkt 30. juni 2019.
10. ↑  Letvik, Håkon (19. oktober 1987). «Lovens strengeste straff i Lesjasaken: 21 års fengsel for Stenvåg». *Aftenposten*.
11. ↑  «Lesja: 21 år». *Aftenposten*. 22. januar 1988.
12. ↑  «Høyesterett: 21 år for Stenvåg». *NTB*. 22. januar 1988.
13. ↑  Terje Helsingeng (18. mars 1988). «Tok sitt liv på celle 17». Verdens Gang.  Manglende eller tom `|url=` (hjelp); Bruk av `|besøksdato=` krever at `|url=` også er angitt. (hjelp)

Kilder
------

* *Hvem Hva Hvor* 1988 og 1989
* *Nordisk Kriminalkrønike* 1990